Source: http://merit.slv.cz/KSPO/2Sd/50/2015
Timestamp: 2018-10-19 10:09:43+00:00

Document:
KSPO/2Sd/50/2015
Súd: Krajský súd Prešov Spisová značka: 2Sd/50/2015 Identifikačné číslo súdneho spisu: 8015200641 Dátum vydania rozhodnutia: 12. 08. 2015 Meno a priezvisko sudcu, VSÚ: JUDr. Katarína Morozová Nemcová ECLI: ECLI:SK:KSPO:2015:8015200641.1
ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Katarínou Morozovou Nemcovou v právnej veci navrhovateľa K. A., r.č. XX XX XX XXXX, trvale bytom ul. Q. XXX/XXX, XXX XX V. - V. V., proti odporkyni Sociálnej poisťovni, ústredie v Bratislave, ul. 29. augusta č. 8, 813 63 Bratislava, o invalidný dôchodok takto
P o t v r d z u j e rozhodnutie odporkyne zo dňa 03. februára 2015 pod č. XXX XXX XXXX 0.
Preskúmavaným rozhodnutím odporkyňa dňa 03.02.2015 pod č. XXX XXX XXXX X podľa § 70 a § 71 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľa o invalidný dôchodok zo dňa 14.01.2015 z dôvodu, že navrhovateľ nie je invalidný, pretože nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou na základe posúdenia posudkového lekára Sociálnej poisťovne pobočky Poprad zo dňa 14.01.2015.
Včas podaným opravným prostriedkom - odvolaním sa navrhovateľ domáhal opätovného posúdenia jeho zdravotného stavu z dôvodu, že od roku 2009 sa zdravotný stav u neho rapídne zhoršil, dostal epileptické záchvaty, pri práce nevládze, nesmie zdvíhať ťažké bremená, rýchlo sa zadýcha, nevládze chodiť po schodoch, má tlaky na hrudníku, pri záťaži sa mu točí hlava. Keďže pracuje s kosačkou a v zime odpratáva sneh, pri týchto prácach ho chrbtica, ako aj kĺby veľmi bolia. Na zmiernenie bolesti je nútený brať lieky, ktoré mu zle pôsobia na žalúdok, okrem týchto zdravotných problémov chodí pravidelne k neurológovi, gastroenterológovi a ku kardiológovi. Na pojednávaní pred súdom zotrval na podanom opravnom prostriedku a uviedol, že predmetné problémy u neho čo sa týka zdravotného stavu aj naďalej pretrvávajú. Na základe týchto skutočností preto požiadal súd o zrušenie predmetného rozhodnutia a vrátenia odporkyni späť, ako aj opätovného posúdenia zdravotného stavu.
K podanému opravnému prostriedku sa písomným stanoviskom zo dňa 29.06.2015 vyjadrila odporkyňa, ktorá s poukazom na závery posudkových lekárov navrhla napadnuté rozhodnutie ako vecne správne potvrdiť. Prítomný poverený zástupca na pojednávaní zotrval na písomnom stanovisku odporkyne zo dňa 29.06.2015 a s poukazom takisto na závery posudkových lekárov navrhol napadnuté rozhodnutie zo dňa 03.02.2015 ako správne potvrdiť. Krajský súd podľa § 250l a nasledujúcich ustanovení O.s.p. preskúmal napadnuté rozhodnutie, ako aj konanie, ktoré jeho vydaniu predchádzalo, vypočul účastníkov konania, oboznámil sa s posudkovým a dávkovým spisom odporkyne a zistil tento skutkový stav.
Na základe žiadosti navrhovateľa zo dňa 14.01.2015 bol zdravotný stav navrhovateľa posúdený posudkovým lekárom Sociálnej poisťovne pobočky Poprad s tým, že posudkový lekár uviedol, že navrhovateľ trpí chorobami: kardiomyopatie. Za rozhodujúce zdravotné postihnutie určil posudkový lekár určil kardiomyopatie s poklesom výkonnosti pri stredne ťažkom zaťažení, ktoré zaradil podľa prílohy č. 4 k zákonu č. 461/2003 Z.z. o sociálnom poistení pod kapitolu IX., oddiel A, položku 1 písm. b) a určil 35% - nú mieru poklesu schopnosti vykonávať zárobkovú činnosť u posudzovaného. Ako iné zdravotné postihnutia uviedol posudkový lekár dorzalgiu, alkoholickú chorobu pečene kompenzovanú a vredovú chorobu žalúdka, za ktoré nenavýšil o žiadne percento percentuálnu mieru poklesu schopnosti vykonávať zárobkovú činnosť u posudzovaného. Podľa celkového posudku posudzovaný od roku 2009 je sledovaný kardiológom pre dilančnú kardiomyopatiu v.s. postetylickej - toxickej genézy. EKG v norme, ECHO bez známok dilatácie srdcových dutín, bez hypertrofie myokardu, ľahká systolická dysfunkcia, EF 45%, funkčné HYHA I. - II. Prítomná je dorzalgia, alkoholová choroba pečene kompenzovaná s normálnymi hepatálnymi testami, v apríli 2014 vredová choroba, po liečbe vred zhojený. Zdravotný stav podmieňuje zaradenie do kapitoly IX, oddiel A, položka 1, písmeno b), s mierou poklesu schopnosti vykonávať zárobkovú činnosť 35%. Podľa výroku posudku nie je posudzovaný invalidný podľa § 71 ods. 1 zákona č. 461/2003 Z.z o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť je u posudzovaného 35%.
Po podaní opravného prostriedku bol zdravotný stav posudzovaného opätovne posúdený posudkovým lekárom Sociálnej poisťovne pobočky Poprad dňa 30.03.2015, pričom posudkový lekár pobočky zotrval v celom rozsahu na posudkovom závere zo dňa 14.01.2015 a postúpil celú zdravotnú dokumentáciu odvolaciemu orgánu Sociálnej poisťovni ústrediu so sídlom v Poprade.
Posudkový lekár sociálnej poisťovne ústredia opätovne posúdil komplexne zdravotný stav navrhovateľa dňa 19.06.2015 s tým, že posudkový lekár ústredia uviedol, že navrhovateľ trpí chorobou: kardiomyopatie, pričom za rozhodujúce zdravotné postihnutie určil posudkový lekár kardiomyopatie s poklesom výkonnosti pri stredne ťažkom zaťažení, ktoré zaradil podľa prílohy č. 4 k zákonu č. 461/2003 Z.z. o sociálnom poistení pod kapitolu IX., oddiel A, položku 1 písm. b) a určil 35% - nú mieru poklesu schopnosti vykonávať zárobkovú činnosť. Ako iné zdravotné postihnutia posudkový lekár určil dorzopatiu, alkoholickú chorobu pečene kompenzovanú a vredovú chorobu žalúdka. Podľa celkového posudku ide o posudzovaného od roku 2009 je sledovaný kardiológom pre dilančnú kardiomyopatiu v.s. postetylickej - toxickej genézy. EKG v norme, ECHO bez známok dilatácie srdcových dutín, bez hypertrofie myokardu, ľahká systolická dysfunkcia, EF 45%, funkčné HYHA I. - II. V máji toho roku realizovaná hospitalizácia vo VÚSCCH v A., kde bola plánovaná koronarografia na spresnenie postihnutia srdcovo-cievného aparátu. Posudzovaný koronarografiu odmietol. Diagnostický záver z hospitalizácie dokumentuje kardiomyopatiu s mierou systolickou dysfunkciou funkčnej skupiny NYHA I. - II., obdobne ako predchádzajúce kardiologické vyšetrenie. Prítomná dorzalgia, alkoholová choroba pečene kompenzovaná s normálnymi hepatálnymi testami dobre preliečená v apríli 2014, vredová choroba sú onemocnenia posudkovo nezávažné a nepodmieňujú percentuálne navýšenie. Zdravotný stav podmieňuje zaradenie do kapitoly IX, oddiel A, položka 1, písmeno b), s mierou poklesu schopnosti vykonávať zárobkovú činnosť 35%. Posudkový lekár nezistil zmenu zdravotného stavu posudzovaného od posledného pospúdenia posudkovým lekárom pobočky sociálnej poisťovne v zmysle zhoršenia, preto považuje predchádzajúci posudok za správne vypracovaný a nie je dôvod na jeho zmenu. Podľa výroku posudku nie je posudzovaný invalidný podľa § 71 ods. 1 zákona č. 461/2003 Z.z o sociálnom poistení, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Miera poklesu schopnosti vykonávať zárobkovú činnosť je u posudzovaného 35%. Krajský súd na základe vykonaného posúdenia zdravotného stavu posudkovými lekármi tak pobočky, ako aj ústredia so sídlom v Poprade s poukazom na obsah zdravotnej dokumentácie, ktorá je súčasťou posudkového spisu dospel k záveru, že opravný prostriedok navrhovateľa nie je dôvodný.
Podľa § 153 ods. 1 písm. b), ods. 3 a ods. 5 citovaného zákona, lekársku posudkovú činnosť pre výkony sociálneho poistenia vykonáva posudkový lekár sociálnej poisťovne pobočky a ústredia ( ďalej len „posudkový lekár“ ). V prílohe č 4 k zákonu č. 461/2003 Z.z. o sociálnom poistení v kapitole IX., oddiel A, položka 1, písm. b) sú uvedené ako druh zdravotného postihnutia srdcové choroby vrodené alebo získané chlopňové chyby, ischemická choroba srdca, kardiomyopatie, stavy po srdcovom infarkte, stavy po myokarditíde, stavy po reumatických ochoreniach a iné poklesom výkonu pri stredne ťažkom zaťažení (napr. chôdza 4-5 km za hodinu, stredne ťažká telesná práca), pri maximálne záťaži 75W NYHA s rozsahom miery pokles schopnosti zárobkovej činnosti od 35% do 45%.
Ako vyplýva z posúdení posudkových lekárov tak Sociálnej poisťovne pobočky Poprad, ako aj ústredia so sídlom v Poprade, pri všetkých troch posúdeniach posudkoví lekári dospeli k rovnakému záveru a určeniu miery poklesu schopnosti vykonáva zárobkovú činnosť na 35%, tzn. na dolnej hranici miery poklesu schopnosti zárobkovej činnosti uvedenú v tabuľkovom prehľade.
Zo všetkých troch posúdení posudkových lekárov vyplýva, že títo určili najnižšiu možnú mieru poklesu schopnosti vykonávať zárobkovú činnosť u navrhovateľa, pričom sa zhodli, že rozhodujúcim zdravotným postihnutím vo všetkých troch prípadoch ide o kardiomyopatie s poklesom výkonnosti pri stredne ťažkom zaťažení a zhodli sa zároveň aj na určení najnižšej možnej miery poklesu schopnosti vykonávať zárobkovú činnosť, pričom vychádzali jednoznačne so záverov odborných lekárov a z týmito nálezmi, ktoré sa nachádzajú v zdravotnej dokumentácii, ktorá je súčasťou posudkového spisu u navrhovateľa. Posudkoví lekári mali k dispozícii všetky vyšetrenia, ktoré navrhovateľ v rámci odvolacieho konania predložil a to z kardiologického vyšetrenia, kde je uvedená dňa 03.12.2014 ako záver dilatačná kardiomyopatia v.s. toxickej genézy od roku 2009 s ľahkou systolickou dysfunkciou, NYHA I.- II. Zároveň vychádzali posudkoví lekári aj z prepúšťacej správy z hospitalizácie VÚSCCH od 13.05.2015 - do 14.05.2015, ako aj zo záverov s určením diagnózy kardiomyopatia s miernou systolickou dysfunkciou ľavej komory, suspektné etiogenézy funkčnej skupiny NYHA I. - II. Ortopedické a neurologické vyšetrenia z roku 2014 z marca a z neurológie z februára 2015 poukazujú na dysostózu Th-L kongenitálne zmeny C a L chrbtice, pričom posledné neurologické vyšetrenie zo dňa 13.04.2015 zo záverom vertebrogénny bolestivý syndróm v krčnej a lumbálnej oblasti. Ako vyplýva z obsahu odborných lekárskych nálezov, z týchto jednoznačne posudkoví lekári pri posúdení zdravotného stavu navrhovateľa vychádzali.
Ako vyplýva zo všetkých troch posúdení posudkoví lekári sa zaoberali dôsledne predloženými odbornými lekárskymi nálezmi, na ktoré súd vyššie poukázal a na základe týchto aj určili príslušnú mieru poklesu schopnosti vykonávať zárobkovú činnosť u navrhovateľa potom, čo posúdili ako rozhodujúce zdravotné postihnutie práve diagnózu kardiomyopatie s poklesom výkonnosti pri stredne ťažkom zaťažení, ktorá jednoznačne vyplýva zo záverov kardiologických vyšetrení.
Čo sa týka ostatných diagnóz tieto vzhľadom k nezávažnosti neboli dôvodom na to, aby posudkoví lekári zvýšili mieru poklesu schopnosti vykonávať zárobkovú činnosť za iné zdravotné postihnutia.
Z posudkového hľadiska posudkových lekárov nejde u posudzovaného o invaliditu a preto určili aj na základe uvedených odborných lekárskych nálezov príslušnú mieru poklesu schopnosti vykonávať zárobkovú činnosť na najnižšej možnej hranici zákonom stanovenej miery poklesu schopnosti zárobkovej činnosti.
Pokiaľ navrhovateľ nie je spokojný s určením miery poklesu schopnosti vykonávať zárobkovú činnosť jednak za rozhodujúce zdravotné postihnutia, ako aj za iné zdravotné postihnutia, ktoré posudkoví lekári zhodne vo všetkých troch prípadoch posúdili rovnako, musí súd konštatovať, že z predložených kontrolných vyšetrení a odborných lekárskych nálezov, ktoré predložil navrhovateľ v rámci odvolacieho konania jednoznačne vyplýva, že by takéto zmeny, na ktoré navrhovateľ poukázal v odvolaní, resp. pred súdom odôvodňovali zmenu týchto posúdení posudkových lekárov.
Podľa názoru súdu závery posudkových lekárov sú logické, pričom vychádzajú z komplexného posúdenia zdravotného stavu navrhovateľa práve s poukazom k miere poklesu pracovnej schopnosti na základe predložených odborných vyšetrení a nálezov, ktoré sú súčasťou zdravotnej dokumentácie. Navrhovateľ nepredložil také odborné lekárske nálezy, ktoré by zdôvodňovali zmenu, resp. zrušenie uvedeného rozhodnutia z dôvodu nedostatočne zisteného skutkového stavu zo strany odporkyne, resp. nepreskúmateľnosť napadnutého rozhodnutia pre nedostatok dôvodov, pretože podľa posúdení zdravotného stavu navrhovateľa posudkovými lekármi jednoznačne k zhoršeniu rozhodujúceho zdravotného postihnutia u navrhovateľa nedošlo. Zároveň súd konštatoval, že nedošlo ani k takému zhoršeniu zdravotného stavu u iných diagnóz, ktoré by odôvodňovali navýšenie percentuálnej miery poklesu schopnosti vykonávať zárobkovú činnosť za iné zdravotné postihnutia.
Tieto skutočnosti boli v konaní jednoznačne preukázané z predložených odborných lekárskych nálezov, z ktorých vychádzali posudkoví lekári pri svojich posudkoch zdravotného stavu navrhovateľa.
Keďže navrhovateľ nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, správne a v súlade so zákonom rozhodla odporkyňa, keď z dôvodu nesplnenia zákonom stanovených v § 70 a § 71 zákona č. 461/200 3 Z.z. o sociálnom poistení zamietla žiadosť navrhovateľa o priznanie invalidného dôchodku zo dňa 14.01.2015.
Na základe vyššie uvedených dôvodov preto krajský súd podľa § 250q ods. 2 O.s.p. v spojení s ustanovením § 250l ods. 2 O.s.p. preskúmavané rozhodnutie odporkyne zo dňa 03.02.2015 č. XXX XXX XXXX 0 ako vecne správne a zákonné potvrdil.
O trovách konania súd rozhodol v súlade s ustanovením § 250k ods. 1 O.s.p. a účastníkom náhradu trov konania nepriznal, z dôvodu, že navrhovateľ v konaní nemal úspech a odporkyňa aj pri úspechu zo zákona nemá nárok na náhradu trov konania.

References: súd 
 súd 
 § 70
 § 71
 súd 
 súd 
 § 250
 § 71
 § 71
 súd 
 § 153
 súd 
 súd 
 súd 
 § 70
 § 71
 súd 
 § 250
 § 250
 súd 
 § 250